CELEX: 32021R1972
Language: ro
Date: 2021-08-11 00:00:00
Title: Regulamentul delegat (UE) 2021/1972 al Comisiei din 11 august 2021 de completare a Regulamentului (UE) 2021/1139 al Parlamentului European și al Consiliului de instituire a Fondului european pentru afaceri maritime, pescuit și acvacultură și de modificare a Regulamentului (UE) 2017/1004 prin stabilirea criteriilor de calculare a costurilor suplimentare suportate de operatorii implicați în pescuitul, acvacultura, prelucrarea și comercializarea anumitor produse pescărești și de acvacultură provenite din regiunile ultraperiferice

15.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 402/1
               
            
         REGULAMENTUL DELEGAT (UE) 2021/1972 AL COMISIEI
         din 11 august 2021
         de completare a Regulamentului (UE) 2021/1139 al Parlamentului European și al Consiliului de instituire a Fondului european pentru afaceri maritime, pescuit și acvacultură și de modificare a Regulamentului (UE) 2017/1004 prin stabilirea criteriilor de calculare a costurilor suplimentare suportate de operatorii implicați în pescuitul, acvacultura, prelucrarea și comercializarea anumitor produse pescărești și de acvacultură provenite din regiunile ultraperiferice
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/1139 al Parlamentului European și al Consiliului din 7 iulie 2021 de instituire a Fondului european pentru afaceri maritime, pescuit și acvacultură și de modificare a Regulamentului (UE) 2017/1004 (1), în special articolul 36 alineatul (6),
         întrucât:
         
                     (1)
                  
                  
                     În temeiul articolului 24 din Regulamentul (UE) 2021/1139, Fondul european pentru afaceri maritime, pescuit și acvacultură (FEPAM) poate să sprijine compensarea costurilor suplimentare suportate de operatorii implicați în pescuitul, acvacultura, prelucrarea și comercializarea anumitor produse pescărești și de acvacultură provenite din regiunile ultraperiferice ale Uniunii menționate la articolul 349 din tratat.
                  
               
                     (2)
                  
                  
                     În conformitate cu articolul 35 din Regulamentul (UE) 2021/1139, pentru fiecare regiune ultraperiferică, statul membru în cauză trebuie să descrie metodologia de calculare a compensării costurilor suplimentare din planul de acțiune menționat la articolul respectiv.
                  
               
                     (3)
                  
                  
                     În temeiul articolului 36 alineatul (6) din Regulamentul (UE) 2021/1139, Comisia este împuternicită să adopte acte delegate de stabilire a criteriilor pentru calcularea costurilor suplimentare generate de dezavantajele specifice ale regiunilor în cauză.
                  
               
                     (4)
                  
                  
                     Pentru a asigura un tratament egal și armonizat pentru toate regiunile în cauză și pentru a se evita supracompensarea costurilor suplimentare, este necesar să se stabilească criteriile pentru calcularea costurilor suplimentare generate de dezavantajele specifice regiunilor ultraperiferice ale Uniunii. Criteriile comune care urmează să fie utilizate asigură faptul că se aplică o metodă omogenă de calculare a costurilor suplimentare în toate regiunile în cauză.
                  
               
                     (5)
                  
                  
                     Ar trebui estimate cu o grijă deosebită costurile de referință pentru produse sau categorii de produse suportate de operatori în partea continentală a statului membru sau din teritoriul Uniunii pe baza cărora se stabilesc costuri suplimentare, pentru a se evita supracompensarea.
                  
               
                     (6)
                  
                  
                     Există produse sau categorii de produse pentru care nu există criterii de comparație sau unități de măsură în partea continentală a teritoriului statului membru în cauză. În astfel de cazuri, valoarea de referință pentru calcularea costurilor suplimentare se stabilește în comparație cu costurile pentru produse sau categorii de produse echivalente suportate de operatori din partea continentală a teritoriului Uniunii.
                  
               
                     (7)
                  
                  
                     Având în vedere condițiile diferite de comercializare din regiunile ultraperiferice, fluctuațiile capturilor și ale stocurilor, precum și ale cererilor pieței, decizia cu privire la produsele sau categoriile de produse pescărești și de acvacultură eligibile pentru compensație, cantitățile maxime ale acestora și nivelurile cuantumurilor compensației din alocarea globală acordată per stat membru ar trebui lăsată la latitudinea statelor membre în cauză.
                  
               
                     (8)
                  
                  
                     Statele membre ar trebui să fixeze cuantumurile compensațiilor la un nivel care să permită o compensare corespunzătoare a costurilor suplimentare generate de dezavantajele specifice regiunilor ultraperiferice și să evite supracompensarea. În acest scop, cuantumul compensației ar trebui, de asemenea, să ia în considerare alte tipuri de intervenții publice, inclusiv orice ajutor de stat notificat în conformitate cu articolul 108 alineatul (3) din tratat și cu articolul 37 din Regulamentul (UE) 2021/1139, care au un impact asupra nivelului costurilor suplimentare.
                  
               
                     (9)
                  
                  
                     În vederea asigurării unei prezentări armonizate a costurilor suplimentare, este necesar să se exprime costurile suplimentare pe baza tonelor de greutate în viu, stabilite în conformitate cu Regulamentul (CE) nr. 1224/2009 al Consiliului (2) și Regulamentul de punere în aplicare (UE) nr. 404/2011 al Comisiei (3), care stabilește codurile de prezentare a produselor pentru peștele prelucrat și factorii de conversie ai Uniunii Europene pentru peștele proaspăt și proaspăt sărat, pentru a transforma greutatea peștelui stocat sau procesat în greutate în viu în scopul monitorizării capturilor.
                  
               
                     (10)
                  
                  
                     Pentru a permite aplicarea promptă a măsurilor prevăzute în prezentul regulament, întrucât cheltuielile sunt deja eligibile pentru FEPAM, începând cu 1 ianuarie 2021, în conformitate cu articolul 63 alineatul (2) din Regulamentul (UE) 2021/1060 al Parlamentului European și al Consiliului (4), prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Prezentul regulament stabilește criteriile pentru calcularea costurilor suplimentare suportate, în cursul perioadei de eligibilitate definite la articolul 63 alineatul (2) din Regulamentul (UE) 2021/1060, de către operatorii implicați în pescuitul, în acvacultura, în prelucrarea și în comercializarea anumitor produse pescărești și de acvacultură provenite din regiunile ultraperiferice ale Uniunii menționate la articolul 349 primul paragraf din Tratatul privind funcționarea Uniunii Europene, din cauza dezavantajelor specifice ale regiunilor ultraperiferice respective.
         
         
            Articolul 2
            
               (1)   Costurile suplimentare menționate la articolul 1 se calculează separat pentru fiecare dintre următoarele activități:
               
                           (a)
                        
                        
                           pescuit;
                        
                     
                           (b)
                        
                        
                           acvacultură;
                        
                     
                           (c)
                        
                        
                           prelucrare;
                        
                     
                           (d)
                        
                        
                           comercializare.
                        
                     
            
               (2)   În cadrul fiecărei activități menționate la alineatul (1), costurile suplimentare se calculează prin elemente de cheltuieli pentru fiecare produs sau categorie de produse identificate de statele membre ca eligibile pentru compensare.
            
            
               (3)   Pentru orice element de cheltuieli, costurile suplimentare se stabilesc calculând diferența dintre costurile suportate de operatorii din regiunile ultraperiferice în cauză, din care se deduce orice tip de intervenție publică ce afectează nivelul costurilor suplimentare, și costurile comparabile suportate de operatorii continentali ai statului membru în cauză.
            
            
               (4)   Pentru elementele de cheltuieli specifice produselor sau categoriilor de produse pentru care nu există criterii de comparație sau unități de măsură în partea continentală a teritoriului statului membru, costurile suplimentare se stabilesc prin comparație cu alte costuri comparabile pentru produse sau categorii de produse echivalente, suportate de operatori din partea continentală a teritoriului Uniunii.
            
            
               (5)   Calculul costurilor suplimentare trebuie să ia în considerare orice intervenție publică, inclusiv orice ajutor de stat notificat în conformitate cu articolul 108 alineatul (3) din tratat și cu articolul 37 din Regulamentul (UE) 2021/1139.
            
         
         
            Articolul 3
            
               (1)   Calculul costurilor suplimentare trebuie să se bazeze doar pe costuri care rezultă din dezavantajele specifice regiunilor ultraperiferice.
            
            
               (2)   Calculul costurilor suplimentare trebuie să se bazeze pe o medie anuală a prețurilor înregistrate.
            
            
               (3)   Costurile suplimentare se exprimă în euro per tonă de greutate în viu și, dacă este necesar, toate componentele de cost ale costului suplimentar total sunt convertite în euro per tonă de greutate în viu. În acest scop, se utilizează factorii de conversie stabiliți în anexele XIII și XIV la Regulamentul de punere în aplicare (UE) nr. 404/2011.
            
         
         
            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 247, 13.7.2021, p. 1.
         
            (2)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).
         
            (3)  Regulamentul de punere în aplicare (UE) nr. 404/2011 al Comisiei din 8 aprilie 2011 de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 1).
         
            (4)  Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize (JO L 231, 30.6.2021, p. 159).